Guidar_2/EPH.1.txt

1:Letərəŋka Pol dəsləna nan bo masləŋ na Zezu Krestuwi də wəŋgla na Maŋgəlva, azet ɗii na Maŋgəlva a Efesus, təstəssəŋ aza əsap də Zezu Krestu.
2:Maŋgəlva Affəmə gəm Ɗəfdaya nam Zezu Krestu dəpsukumən mbəlembəle də zamə.
3:Usoko sən Maŋgəlva Affən Ɗəfdaya nam Zezu Krestu. Apsəmək barkeɗ zemvit temtem pak sə disiŋ də Krestu.
4:Daga dəɓəl əzəməɗ duniya tagay ɓa, awelməka ka məsam gən ɗii nani də əsap də Krestu, ka məziw gən abani, məsam gən salala* məza də mambray ɓa. Aŋgələməka.
5:Ndəni kan aɗumu katafəm va kirtini də wəza na Krestu. Ndəni əŋgla nani vaski an dəslə səni.
6:Mə gakdakan səm mbəlembəle nan məs məsam gərəŋ akani, məs andol səm də Wətən an tabuwa nani.
7:Vi wənnet mbel na Krestu məs dəziyaŋ mərəhək kimə də əviyan mambray namə, vas ki Maŋgəlva arban səm gakdak na mogon nani.
8:Awan səmək diiɗa apsəmək wəsənna də maɗula pakə.
9:Arban səmək wən məɗama nani, məs aɗum daga far də wəŋgla nani. Vi kaɗɗan payan məs dəslə də Krestu,
10:aɗumək wakkelet zigeɗ pak amba təl Krestu, zigeɗ na disiŋ dit zigeɗ na duniya pakə.
11:Də əsap də Krestu mədarəh haran nam aza əkoho, Maŋgəlva məgəɗ zəga pak va aza əŋgla nani də əɗum nani, awelmək daga farə ka mərah gəni.
12:Vini kana say məgakdakan səm gakdak nani, say mənam məs mədawga Krestu dabəŋgəŋki kaaka ɓa.
13:Amma nokum bo, munokum məs kəpprəmən gesiŋ na Wən Nenek naw koh nokum, adan kətafənka, Maŋgəlva aɗi sukumək lamba azokum də Əmpəs Salala* an məs aynan wənnan na, nan kənanaŋ.
14:Əmpəs Salala vani naw san saydawa aka zəga mogon məs Maŋgəlva aɗum səm kani. Wamərəh zəga nani payan əkoh nam adagraka. Məgakdakan səm gakdak na Maŋgəlva.
15:Yo nəpprəmək wənna wətaf nokum məs kətafən Zezu Ɗəfdaya namə, də wəŋgla nokum viyit ɗii na Maŋgəlva pakə.
16:Vini nəppan na wəkkaman Maŋgəlva vikum ɓa. Intate ɗumon wənokum pay naw zuli nawa,
17:inatə kaman Maŋgəlva Affən Ɗəfdaya nam Zezu Krestu, Maŋgəlva məs də gakdaka, dəpsukum gən Əmpəs nani, məs narban sukum zəga nawsənna, məs narban sukum Maŋgəlva ka kəsənən gəni.
18:Maŋgəlva dəkol sukum maɗulokum də təki babar nani, vi kəsənən gən wəgrak na tive an məs muyukum akan ka kəgapaŋ gən adaka, vi kəsənən gən gakdak na arya nan məs nagət akani an azaɓan sit ɗii nani.
19:Məpprəm wənna sembe nan məs kaw ɓapi wəsən gabban ɓa, Maŋgəlva arbetik də gurom nan diiɗa akam mənam məs mətafə.
20:Ndəni agəɗ pay asil gən Zezu səkəti əmta də zeŋgilleni, aɗiyək a disiŋ dəka van dəzəŋ.
21:Adaki Krestu adaw zəm məlĩ aket ɗii gugiriɗ na disiŋ pakə, dit məzəmaŋ məlĩya də aket sembeɗ pakə, də aket dayeɗe pakə, də aket iyeɗe məs na sləma ko awetiŋ di pakə, say a duniyaŋki kaaka ɓa, amma də an naka duniya məs dədazan pakə.
22:Aɗiyək zigeɗ pak amba təlni, aɗiyək ka Ɗəfdaya aka zəga pakə, aɗiyək ka Ɗəfdaya net ɗii na Maŋgəlva,
23:ɗii na Maŋgəlva həŋ gəba zə Krestu, aweleŋti Krestu arban zən kotakə, aknahək ko mi pak ko aŋga pakə.